2. ปัจจัยความเสี่ยง

บริษัท บริการเชื้อเพลิงการบินกรุงเทพ จำกัด (มหาชน)
มีการบริหารจัดการความเสี่ยงอย่างเป็นระบบและต่อเนื่อง ทำให้ปัจจัยเสี่ยงต่างๆ
ในปีที่ผ่านมาได้รับการบริหารจัดการให้อยู่ในระดับที่ยอมรับได้ ทั้งนี้
ฝ่ายบริหารมีการทบทวนประเด็นความเสี่ยงและปรับปรุงแผนควบคุมความเสี่ยงทุกปีเพื่อให้สอดคล้องกับเป้าหมายตามแผนกลยุทธ์
โดยคำนึงถึงการเติบโตของบริษัทอย่างยั่งยืนและมูลค่าเพิ่มที่ให้แก่ผู้ถือหุ้นในระยะยาว ทั้งนี้
มีปัจจัยเสี่ยงที่อาจเกิดขึ้นและอาจมีผลกระทบต่อผู้ถือหุ้นหรือผู้มีส่วนได้ส่วนเสียที่ควรพิจารณา ดังนี้

1. ความเสี่ยงทางธุรกิจ

1.1 ความเสี่ยงจากอัตราการเติบโตที่ลดลงของจำนวนเที่ยวบินในท่าอากาศยานที่บริษัทให้บริการ

เนื่องจากรายได้ของบริษัทมาจากธุรกิจให้บริการน้ำมันอากาศยานที่ท่าอากาศยานสุวรณภูมิ ดอนเมือง
สมุย และ สุโขทัยเพียงธุรกิจเดียว โดยมีแหล่งรายได้หลักที่ท่าอากาศยานสุวรรณภูมิ
ดังนั้นบริษัทจึงให้ความสำคัญและติดตามเหตุการณ์ต่างๆที่เกิดขึ้นในท่าอากาศยานสุวรรณภูมิซึ่งอาจมีผลกระทบทำให้จำนวนเที่ยวบินที่มาใช้บริการลดลง
เช่น เหตุการณ์วุ่นวายทางการเมืองจนทำให้เกิดการปิดท่าอากาศยานสุวรรณภูมิและดอนเมืองในปี
2551 และ เหตุการณ์ชุมนุมทางการเมืองอีกครั้งในเดือนเมษายน 2552
มีกระทบต่ออุตสาหกรรมท่องเที่ยวทำให้จำนวนนักท่องเที่ยวที่เดินทางมาท่องเที่ยวในประเทศไทยลดลงซึ่งกระทบต่อรายได้บริษัทโดยตรง
เหตุการณ์ดังกล่าวเป็นปัจจัยภายนอกที่บริษัทไม่สามารถควบคุมได้
ถึงแม้ว่าอุตสาหกรรมท่องเที่ยวในปี2553
เริ่มปรับตัวดีขึ้นแต่ข่าวการสร้างความวุ่นวายทางการเมืองยังคงมีอยู่

อย่างไรก็ตาม
บริษัทได้บริหารจัดการความเสี่ยงการดำเนินงานภายในบริษัทด้วยการออกมาตรการควบคุมค่าใช้จ่ายโดยกำหนดให้ทุกฝ่ายมีวินัยในการใช้จ่ายอย่างเคร่งครัดและลดสิทธิประโยชน์ต่างๆ
เพื่อสอดรับการรายได้ที่ลดลงในปี 2551และ 2552
ทำให้บริษัทสามารถมีผลกำไรได้ตามประมาณการและสามารถจ่ายเงินปันผลให้ผู้ถือหุ้นได้ในปีผ่านมา
ถึงแม้ว่าปริมาณการให้บริการน้ำมันอากาศยานปี 2553
มีแนวโน้มเพิ่มขึ้นตามอุตสาหกรรมท่องเที่ยวที่เริ่มฟื้นตัวขึ้นแต่บริษัทก็ยังคงมาตรการประหยัดค่าใช้จ่ายไว้เพื่อป้องกันความเสี่ยงที่อาจจะเกิดขึ้นอีก
รวมทั้งบริษัทมีแผนการใช้ประโยชน์จากสินทรัพย์ที่ท่าอากาศยานดอนเมืองให้เกิดรายได้เพิ่มขึ้นโดยเริ่มดำเนินการปรับปรุงระบบท่อเชื่อมต่อกับระบบขนส่งน้ำมันทางท่อของบริษัท
ขนส่งน้ำมันทางท่อ จำกัด
เพื่อใช้ประโยชน์จากถังเก็บน้ำมันสำรองที่เหลือใช้มาเก็บสำรองน้ำมันดีเซลและเรียกเก็บค่าเช่าระบบจากบริษัท
ขนส่งน้ำมันทางท่อ จำกัดซึ่งเป็นการเพิ่มรายได้ให้บริษัทอีกทางหนึ่ง

1.2 ความเสี่ยงจากความไม่แน่นอนของการใช้ประโยชน์ที่ท่าอากาศยานดอนเมือง

ปัจจุบันมีสายการบินเชิงพาณิชย์ใช้บริการเติมน้ำมันอากาศยานที่ท่าอากาศยานดอนเมืองจำนวน 2
สายการบินประกอบด้วย นกแอร์ และ วันทูโก มีปริมาณเที่ยวบินเฉลี่ยต่อวันประมาณ 33
เที่ยวบินนอกจากนั้นเป็นการให้บริการแก่เที่ยวบินประเภทเช่าเหมาลำ เที่ยวบินฝึกบิน
เที่ยวบินหน่วยราชการและเครื่องบินที่เข้าศูนย์ซ่อม
ซึ่งบริษัทได้จัดสรรกำลังคนและอุปกรณ์ให้เหมะสมกับประมาณเที่ยวบิน
ทั้งนี้ยังมีความไม่แน่นอนเกี่ยวกับการใช้ประโยชน์ที่ท่าอากาศยานดอนเมืองเพราะรัฐบาลยังไม่ได้ข้อสรุปในเรื่องของท่าอากาศยานว่าจะเป็นDual
หรือ Single Airport

อย่างไรก็ตามบริษัทได้จัดเตรียมแผนการดำเนินงานให้มีความยืดหยุ่นโดยสามารถโอนย้ายทรัพยากรต่างๆเพื่อใช้ดำเนินการระหว่างสองท่าอากาศยานได้
เพื่อความมีประสิทธิภาพและประสิทธิผลสูงสุดของการให้บริการ

1.3 ความเสี่ยงจากการเปลี่ยนเส้นทางการบินและการเปลี่ยนอากาศยานรุ่นใหม่เพื่อการประหยัด
น้ำมัน

เนื่องจากราคาน้ำมันมีความผันผวนมากและมีแนวโน้มว่าจะสูงขึ้นเรื่อยๆในอนาคต
ดังนั้นสายการบินใหญ่ๆ
จึงมีการปรับเปลี่ยนเส้นทางการบินเพื่อประหยัดน้ำมันหรือสั่งซื้ออากาศยานรุ่นใหม่ที่ใช้เชื้อเพลิงน้อยลงทำให้รายได้บริษัทที่คำนวณจากปริมาณการให้บริการน้ำมันอากาศยานลดลงตามด้วยในขณะที่ต้นทุนการให้บริการเท่าเดิม

อย่างไรก็ตาม ฝ่ายบริหารได้มีการพิจารณาข้อมูลจากระบบบัญชีการจัดการบริหารต้นทุน (Activity
Base Management)
อย่างละเอียดเพื่อใช้ปรับปรุงค่าบริการให้สอดคล้องกับต้นทุนที่เกิดขึ้นจริงและยังคงให้บริษัทมีรายได้ในระดับที่บริษัทสามารถดำเนินธุรกิจได้อย่างยั่งยืน

2. ความเสี่ยงจากการดำเนินงาน

2.1 ความเสี่ยงจากการที่ปริมาณน้ำมันสำรองอาจไม่เพียงพอต่อการให้บริการที่ท่าอากาศยาน
สุวรรณภูมิ

ปัจจุบันบริษัทรับน้ำมันอากาศยานจากบริษัท เจพี-วัน แอสเซ็ท จำกัด และบริษัท
ท่อส่งปิโตรเลียมไทย จำกัด โดยกำหนดปริมาณน้ำมันสำรองเฉลี่ยไว้ 3 วัน
เพื่อให้เพียงพอต่อการให้บริการเติมน้ำมันอากาศยานที่ท่าอากาศยานสุวรรณภูมิ ซึ่งบริษัทมีความเสี่ยง
ในกรณีที่ท่อขนส่งน้ำมันชำรุด หรือ เกิดเหตุร้ายแรง
และไม่สามารถจัดส่งน้ำมันอากาศยานได้ตามปริมาณสำรองที่กำหนดไว้

อย่างไรก็ตาม การที่มีระบบขนส่งน้ำมัน 2
เส้นท่อเป็นการลดความเสี่ยงในกรณีที่ท่อขนส่งน้ำมันท่อใดท่อหนึ่งชำรุด
หรือเกิดเหตุการณ์ใดที่บริษัทขนส่งน้ำมันบริษัทหนึ่งไม่สามารถให้บริการได้
บริษัทก็ยังสามารถรับน้ำมันจากอีกบริษัททดแทนกันได้
อีกทั้งบริษัทมีการจัดตั้งคณะอนุกรรมการกิจการเชื้อเพลิง (Fuelling Operations Committee)
ประกอบด้วยผู้บริหารของบริษัทและผู้แทนจากบริษัทจัดหาน้ำมันที่มีประสบการณ์ด้านน้ำมันอากาศยานประชุมแลกเปลี่ยนความคิดเห็น
โดยมีวัตถุประสงค์เพื่อปรับปรุงประสิทธิภาพการให้บริการน้ำมันอากาศยานให้ดียิ่งขึ้น
นอกจากนั้นบริษัทผู้จัดหาน้ำมันในฐานะผู้ถือหุ้นของบริษัทได้กำหนดให้มีการตรวจสอบระบบปฏิบัติการให้บริการน้ำมันอากาศยานโดยกลุ่มผู้ตรวจสอบของบริษัทผู้จัดหาน้ำมัน
(Joint Inspection Group – JIG) ปีละ 1
ครั้งเพื่อให้มีความมั่นใจได้ว่าระบบปฏิบัติการของบริษัทฯ เป็นไปตามมาตรฐานสากล

2.  ความเสี่ยงจากภัยอันตรายที่อาจเกิดขึ้นจากอัคคีภัย หรือ การก่อการร้าย

เนื่องจากการดำเนินธุรกิจของบริษัท
ต้องมีการสำรองน้ำมันอากาศยานไว้ในถังเก็บน้ำมันอากาศยานที่คลังน้ำมันซึ่งตั้งอยู่บริเวณใกล้ท่าอากาศยานดอนเมือง
และ ท่าอากาศยานสุวรรณภูมิซึ่งอาจทำให้เกิดอัคคีภัยหรือภัยอันตรายอื่น ๆ เช่น น้ำมันรั่ว
การฟุ้งกระจายของไอน้ำมันอากาศยาน หรือ การก่อการร้าย
อันจะก่อให้เกิดความเสียหายอย่างมีนัยสำคัญต่อบุคคล ทรัพย์สิน สิ่งแวดล้อม และ
อาจทำให้การดำเนินงานของบริษัทหยุดชะงักได้
ดังนั้นบริษัทจึงตระหนักถึงความสำคัญเรื่องความปลอดภัยอย่างยิ่งโดยมีการดำเนินการตามมาตรฐาน
บริหารจัดการอาชีวอนามัยและความปลอดภัย (Occupational Health and Safety
Assessment Series : OHSAS 18001:2001) และ
พนักงานทุกคนตระหนักถึงหน้าที่ความรับผิดชอบในการปฏิบัติตาม นโยบายอาชีวอนามัย ความปลอดภัย
และ สภาพแวดล้อมในการทำงานอย่างเคร่งครัด

นอกจากนี้บริษัทได้ถ่ายโอนความเสี่ยงส่วนหนึ่งโดยทำการประกันภัยไว้กับ บริษัท กรุงเทพประกันภัย
จำกัด (มหาชน) ร่วมกับ บริษัท ทิพยประกันภัย จำกัด (มหาชน) ภายใต้กรมธรรม์หลัก 3 ฉบับ
ประกอบด้วย

1.  กรมธรรม์ประกันภัยทรัพย์สินภายใต้ความคุ้มครองความเสี่ยงภัยทุกชนิด (All Risks
    Insurance Policy) โดยรวมความคุ้มครองในกรณีธุรกิจหยุดชะงักมูลค่าประกันภัย จำนวน
    5,167.2 ล้านบาท

2.  กรมธรรม์ประกันภัยความรับผิดตามกฎหมายต่อบุคคลที่สาม มูลค่าประกันภัยจำนวน 750.0
    ล้านเหรียญสหรัฐ และ กรมธรรม์ภัยก่อการร้ายและวินาศภัย มูลค่าประกันภัยจำนวน 5,288.2
    ล้านบาท

3.  กรมธรรม์ประกันภัยทรัพย์สินภายใต้ความคุ้มครองความเสี่ยงภัยทุกชนิด สำหรับทรัพย์สินเฉพาะ
    มูลค่าประกันภัยจำนวน 120.9 ล้านบาท

    2.  ความเสี่ยงจากการผลักดันให้เกิดมาตรการเกี่ยวกับการลดภาวะโลกร้อน

ผลกระทบจากภาวะโลกร้อนทวีความรุนแรงขึ้นอย่างเห็นได้ชัดจาก
เหตุการณ์หิมะตกหนักในประเทศแถบยุโรป และ
ทำให้ทุกประเทศทั่วโลกให้ความสำคัญในการเร่งออกมาตรการต่างๆ เพื่อลดภาวะโลกร้อนรวมทั้ง
บริษัท ท่าอากาศยานไทย จำกัด (มหาชน) เริ่มมีนโยบาย Green and Clean Airport
โดยอาจบังคับให้หน่วยงานที่ดำเนินการบริเวณท่าอากาศยานสุวรรณภูมิต้องดำเนินการเรื่องลดการปล่อยก๊าซคาร์บอนไดอ๊อกไซด์
ในอีก 2-3 ปีข้างหน้า

อย่างไรก็ตามบริษัทได้เล็งเห็นถึงความสำคัญของการลดภาวะโลกร้อนอย่างยิ่ง
จึงได้จัดตั้งคณะทำงานเพื่อติดตามข้อกำหนดต่างๆ และ
ศึกษาความเป็นไปได้ในการเปลี่ยนเครื่องยนต์รถเติมน้ำมันอากาศยาน (Hydrant Dispenser)
จากใช้น้ำมันดีเซลเป็นใช้พลังงานไฟฟ้าเพื่อลดการปล่อยก๊าซคาร์บอนไดอ๊อกไซด์และเป็นมิตรกับสิ่งแวดล้อม

3. ความเสี่ยงทางด้านการเงิน

3.1 ความเสี่ยงจากความผันผวนของค่าเงินดอลลาร์สหรัฐ

บริษัทมีรายได้ส่วนของการให้บริการเติมน้ำมันอากาศยาน (Into plane fees)
เป็นสกุลเงินดอลลาร์สหรัฐในสัดส่วนประมาณร้อยละ 20 ของรายได้ทั้งหมด
บริษัทจึงมีความเสี่ยงในกรณีที่ค่าเงินดอลลาร์สหรัฐอ่อนตัวลงทำให้รายได้ลดลง

อย่างไรก็ตามบริษัทได้ป้องกันความเสี่ยงทางด้านรายได้ดังกล่าวโดยทำสัญญาแบบ Forward
Contract
ในอัตราส่วนและระยะเวลาตามนโยบายป้องกันความเสี่ยงจากอัตราแลกเปลี่ยนทางด้านรายได้ที่บริษัทได้กำหนดไว้

3.2 ภาระการปฏิบัติตามสัญญาเงินกู้ระยะยาว

ปัจจุบันบริษัทมีภาระเงินกู้ 3
วงเงินซึ่งเป็นการกู้เพื่อขยายการลงทุนในธุรกิจบริการน้ำมันอากาศยานแบบครบวงจรประกอบด้วย

1.  สัญญาเงินกู้เพื่อลงทุนในโครงการระบบคลังน้ำมันเชื้อเพลิงอากาศยาน(Main Depot)
    และโครงการให้บริการเติมน้ำมันเชื้อเพลิงอากาศยาน (Into plane Services)
    กับธนาคารกรุงเทพ จำกัด (มหาชน) ในวงเงิน 2,000 ล้านบาทอายุสัญญาประมาณ 10
    ปีโดยเริ่มผ่อนชำระเงินกู้ในปี 2551 ณ 31 ธันวาคม 2552 บริษัทมีภาระเงินกู้คงเหลือเท่ากับ
    1,600 ล้านบาท จ่ายดอกเบี้ยตลอดอายุสัญญาเงินกู้ในอัตราเท่ากับดอกเบี้ยเงินฝากประจำ 3
    เดือนบวก
    1.25%ภายใต้ข้อตกลงเกี่ยวกับเงื่อนไขทางการเงินอื่นๆ(พิจารณาจากงบการเงินรวม) ได้แก่
    บริษัทต้องรักษาอัตราส่วนหนี้สินต่อทุน (D/E Ratio) ไว้ไม่ให้เกิน 1.50 ต่อ 1 เท่า
    อัตราส่วน DSCR (Debt Service Coverage Ratio) ไม่ต่ำกว่า 1.10 ต่อ
    1เท่าและอัตราส่วนสะสม DSCR (Cumulative Debt Service Coverage Ratio )
    ไม่ต่ำกว่า 1.25 ต่อ 1เท่า
    โดยปัจจุบันบริษัทยังคงรักษาอัตราส่วนทางการเงินตามสัญญาเงินกู้ระยะยาวได้ทุกเงื่อนไข

2.  สัญญาเงินกู้เพื่อซื้อหุ้นของบริษัท ไทยเชื้อเพลิงการบิน จำกัด ในวงเงิน 800 ล้านบาท
    อายุสัญญากู้ 10 ปี โดยเริ่มผ่อนชำระเงินกู้ในปี 2550 ณ 31 ธันวาคม 2552
    บริษัทมีภาระหนี้คงเหลือเท่ากับ 457.1 ล้านบาท จ่ายดอกเบี้ยในอัตรา THBFIX 6 MTH. +
    1% ต่อปี โดยบริษัทได้ทำสัญญาป้องกันความเสี่ยงทางด้านอัตราดอกเบี้ยเป็นอัตราคงที่เท่ากับ
    5.6% ต่อปีตลอดอายุสัญญาเงินกู้ ภายใต้เงื่อนไขทางการเงินที่กำหนด
    (พิจารณาจากงบการเงินเฉพาะบริษัท)คือบริษัทจะต้องรักษาอัตราส่วนหนี้สินต่อทุน (D/E
    Ratio) ไม่ให้เกิน 2.25 ต่อ 1เท่า และอัตราส่วน DSCR (Debt Service Coverage
    Ratio) ไม่ต่ำกว่า 1.20 ต่อ1เท่า
    ปัจจุบันบริษัทยังคงรักษาอัตราส่วนทางการเงินตามสัญญาเงินกู้ระยะยาวได้ทุกเงื่อนไข

3.  สัญญาเงินกู้เพื่อซื้อหุ้นของบริษัท เจพี-วัน แอสเซ็ท จำกัดในวงเงิน 220 ล้านบาท
    อายุสัญญาประมาณ 7 ปี โดยเริ่มผ่อนชำระเงินกู้ในปี 2554 จ่ายดอกเบี้ยในอัตรา MLR – 2%
    ต่อปี ตลอดอายุสัญญาเงินกู้ ภายใต้ข้อตกลงเกี่ยวกับเงื่อนไขทางการเงินที่กำหนดคือ
    บริษัทจะต้องรักษาอัตราส่วนหนี้สินต่อทุน (D/E Ratio) ไม่ให้เกิน 2.0 ต่อ 1 เท่า
    ปัจจุบันบริษัทยังคงรักษาอัตราส่วนทางการเงินตามสัญญาเงินกู้ระยะยาวได้ทุกเงื่อนไข

ดังนั้น บริษัทจึงมีความเสี่ยงหากไม่สามารถปฏิบัติตามเงื่อนไขข้างต้นได้ ซึ่งจะทำให้เจ้าหนี้ธนาคารฯ
เข้ามาควบคุมการดำเนินธุรกิจของบริษัท และอาจมีผลกระทบต่อสภาพคล่อง
และผลประกอบการบริษัท

อย่างไรก็ตาม บริษัทได้ชะลอแผนการลงทุนในโครงการใหญ่ๆทั้งหมดในปี 2553
ทำให้บริษัทมีความมั่นใจในระดับหนึ่งว่าจะยังสามารถปฏิบัติตามเงื่อนไขที่กำหนดไว้ในสัญญาเงินกู้ได้

3.3 ความเสี่ยงจากภาระค้ำประกันเงินกู้ของบริษัทย่อย

ปัจจุบันบริษัทเป็นผู้ค้ำประกันเงินกู้ให้แก่บริษัทย่อย ได้แก่ บริษัท ไทยเชื้อเพลิงการบิน จำกัด และ
บริษัท เจพี-วัน แอสเซ็ท จำกัด จึงเป็นความเสี่ยงในกรณีที่บริษัทดังกล่าวมีผลการดำเนินงานขาดทุน
และไม่สามารถปฏิบัติตามเงื่อนไขในสัญญาเงินกู้ที่มีต่อเจ้าหนี้สถาบันการเงินแต่ละแห่งได้ซึ่งจะมีผลกระทบทำให้บริษัทต้องเป็นผู้รับผิดชอบภาระเงินกู้ของบริษัทย่อย

อย่างไรก็ตาม บริษัทมีการดำเนินการควบคุมผลการดำเนินงานของบริษัทย่อย และ
รับรู้ผลประกอบการโดยจัดทำรายงานทางบัญชี ตามวิธีราคาทุน (Cost Method) ทุกเดือน
อีกทั้งได้มีการกำหนดหลักเกณฑ์ การติดตามดูแลการดำเนินงาน และ
กำหนดทิศทางในการปฏิบัติงานของบริษัทย่อยอย่างชัดเจน
โดยมีส่วนงานตรวจสอบภายในตรวจสอบการดำเนินกิจการของบริษัทย่อย และ
รายงานต่อคณะกรรมการตรวจสอบอย่างต่อเนื่อง